A fordítás az alábbi kiadás alapján készült:

Dave Asprex: Heavily Meditated – The Fast Path to Remove Your Triggers, Dissolve Stress, and Activate Inner Peace.

Published by arrangement with Harper, an imprint of HarperCollins Publishers.

Copyright © Dave Asprey, 2025

All rights reserved.

Hungarian translation © Nimila Zsolt, 2025

Hungarian edition © Jaffa Kiadó, 2025

Minden jog fenntartva.

Borítóterv Tillai Tamás

Fordította Nimila Zsolt

Szerkesztő Gaborják Ádám

Felelős szerkesztő Schultz Judit

Felelős kiadó Rados Richárd

Jaffa Kiadó • www.jaffa.hu

Az elektronikus verziót az eKönyv Magyarország Kft. forgalmazza

www.ekonyv.hu

Készítette Takács Gábor

ISBN 978-963-687-275-5

Jogi nyilatkozat

A könyvben hivatkozott weboldalakon található tartalmak a szerző tulajdonát képezik. A HarperCollins nem vállal felelősséget a fent említett weboldalak használatának esetleges hatásaiért. Minden ilyen anyag kiegészítő jellegű, és nem képezi jelen könyv részét. A szerző fenntartja magának a jogot, hogy 2025 májusát követően bármikor megszüntesse ezen weboldalakat.

A könyvben megfogalmazott gondolatok, eljárások és javaslatok nem helyettesítik az orvosi tanácsadást. A szerző és a kiadó nem vállal felelősséget a könyvben szereplő bármely információ vagy javaslat követése miatt esetlegesen bekövetkező sérülésért vagy más egészségügyi problémáért. Minden egészségügyi problémájával forduljon orvoshoz!

Azoknak, akik keresnek, és tudják, hogy nem csak az létezik, amit a szemünkkel láthatunk.

| Tartalom |

Bevezetés
Szabadítsd fel a zent!

I. rész
Hackeld meg a valóságot!

Gyerünk, meditálj gyorsabban!

Miért szúr ki magával a tested?

Az én egóm kisebb a tiédnél

Ha fel lehet zaklatni, egy töltött fegyver van a kezedben

II. rész
Azonnali fejlesztés

Alapvető tudnivalók az agyi állapotokról

A lepedők közt: légzéstechnika és szexuális energia

Fenekeld el magad!

Trip Like I Do

A jobb élet áramkörei

A játékszereink

Nyomd meg az újraindítás gombot!

III. rész
Ez tart vissza

Egyél többet, szenvedj kevesebbet!

Szenvedni rossz, úgyhogy hagyd abba!

Köszönetnyilvánítás

A szerzőről

Jegyzetek

| Bevezetés |

Szabadítsd fel a zent!

Szoktad úgy érezni, hogy az agyad egy dugóban ragadt, miközben mindenki más a gyorsítósávban száguld? Éltél már át szorongást és stresszt? Gyorsan elfogy az energiád, nincs kellő motivációd a hatékony munkához? Nem tudod uralni a külső örömök iránti sóvárgásodat? Lehet, hogy hatalmas kudarcként éled meg az apró döccenőket, vagy nehézséget okoznak a napi teendők. Ezzel nem vagy egyedül.

Életem nagy részében szorongó ember voltam, fel sem tűnt, mennyire. Pontosabban fogalmazva egy robbanásra készülő időzített bomba. Minden igazságtalanságot a szívemre vettem; minden sértés mély sebet ejtett rajtam. Kimerítő volt így élni. Ráadásul a húszas éveimre több mint 135 kilót nyomtam, agyköd és krónikus fáradtság kínzott. Eltökéltem magam, hogy fejleszteni kezdem a MeatOS-emet (a „hús-operációs rendszeremet”, vagyis a testemet), helyrehozom az agyamat és meghackelem a biológiámat, hogy 180 évnél is tovább élhessek; ezzel kezdetét vette az életen át tartó küldetésem, hogy az emberi teljesítőképesség határait feszegessem.

Ez a könyv teljes körű útmutatást ad az agyad fejlesztéséhez, a módosult tudatállapotokba való belépéshez, a téged visszatartó triggerek (magyarul: kiváltó okok) megszüntetéséhez, a korlátlan energia, boldogság és belső béke eléréséhez.

Az elmúlt évtizedben egy évente több mint 100 millió dolláros forgalmú vállalatot építettem, biohackelési mozgalmat alapítottam. Mindez egy immár 63 milliárd dolláros iparág része, amely millióknak segít lefogyni és újra munkára bírni az agyukat. Nem is sejtettem, hogy mennyire mélyen magamba kell néznem az utam során, de végül szert tettem a kitűzött célom teljesítéséhez szükséges tudásra és eszközökre, amelyeket örömmel mutatok be ebben a könyvben.

Sokat tanultam, és jó pár kihívással kellett szembenéznem: családtagok próbáltak lopni tőlem, megbízhatónak hitt kollégák sikkasztottak a cégtől, hazugságokra épülő belső viták gyengítették a vállalatot, a befektetők kitúrtak az általam alapított vállalat igazgatóságából. Korunk egyik legjelentősebb médiaszereplője próbált elüldözni a nyilvánosságból, pénzügyi okokból, hazugságokra építve. Nem volt könnyű, gyakran éreztem, hogy bele fogok őrülni az egészbe. De nem sajnáltatni szeretném magam. Az árulások és kudarcok mellett hihetetlen sikereket is átélhettem. Békésen ért véget egy hosszú házasság, sikerült rájönnöm, hogyan hosszabbítható meg az emberi élet, és felfedeztem, hogyan tehető hatékonyabbá az agy működése. Böjtöltem barlangokban, megtanultam úgy enni, hogy sose legyek éhes, és olyan jó formában vagyok, mint soha korábban. És millióknak segítettem javítani az egészségüket, ami a legszebb jutalom mind közül. A legkeményebb lecke az volt számomra, hogyan kell elengedni azokat a dolgokat, amelyek ártanak nekem, hogy ne tudják uralni az érzelmeimet, a tetteimet és az életemet.

Az éhség, a fáradtság, a szorongás és az aggodalom mind elkerülhető. Megtanulhatod, hogyan lelj belső békére akár a legnagyobb stressz idején is, függetlenül attól, mi zajlik körülötted. Van egy jó hírem: már rendelkezésre áll a technológia ahhoz, hogy gyorsabban és hatékonyabban találd meg azt a bizonyos belső békét.

| Építsd meg a békéhez vezető utat |

Az őseink évezredekkel ezelőtt tisztában voltak azzal, hogyan érhetik el a belső békét. Ennek titkát barlangokban rejtették el, kolostorokban, szentélyekben, ásramokban és templomokban, bölcsességgel telezsúfolt ősi könyvtárakban, a Vatikán lezárt részlegeiben és a hagyományos szokások részeként, amelyeket a közösség vénei adtak tovább a tábortűz körül ülőknek. A világ azonban nagyot változott. Egyszerűen nincs időnk a régi módszerek alkalmazására, az életünkben minden gyors tempójú, özönlenek ránk az ingerek. Azonban az ősi tanítások és a modern technológia összeházasításával fejleszthetjük a valóságunkat, és megélhetjük a jelent, megtapasztalva a kiteljesedést és a belső békét.

Legyünk őszinték: kevesen engedhetjük meg magunknak, hogy bezárkózzunk egy kolostorba látomásokat várva vagy napokig koplalva egy barlangban. Abban a megtiszteltetésben volt részem, hogy számos mestertől tanulhattam, akik különböző kultúrák és hagyományok képviselői voltak, így földhözragadtabb módon tudom tolmácsolni a tanításaikat, így segítve annak megértését, mi zajlik az elmédben, a testedben és a lelkedben. Miért szenvedünk, és hogyan tehetünk ellene? A könyv megírása előtt hatalmas kihívásokkal birkóztam meg, és hat hónapon át viseltem elektródákat a fejemen. Minden létező technikai eszközt és biztonságosnak tűnő tudatmódosító élményt és szert személyesen próbáltam ki, hogy megértsem, mi történik az agyadban. Aztán összerendeztem az így szerzett tudást, hogy megoszthassam az olvasókkal, megtanítva őket, hogyan tarthatják kordában a saját nehézségeiket.

Nem véletlen, hogy azt éled át, amit, és nem az az oka, amire elsőként gondolnál. A könyvem célja, hogy a klasszikus „próbálkozz kitartóbban” tanácsnál hatékonyabb eszközökkel vágj neki ennek. Olyan eszközökkel, amelyekkel lenyugtathatod az elmédet, és szintet léphetsz az életedben anélkül, hogy előtte negyven évet töltenél meditációval vagy egy ősi kegyhelyen keresnél békét… bár mindkettő elég jól hangzik.

Az ősi bölcsességek és a modern tudomány egyesítésével felfedeztem, hogyan érhetsz el mélyre ható változásokat a szellemi és fizikai állapotodban. Biohackelési technikák, neurofeedback vagy pusztán annak megértése, hogyan reagál a tested a stresszre és az ingerekre: számos módszer létezik az agy és a test teljesítményének szabályozására. Ám mindezek csak akkor lehetnek hatékonyak, ha kellő energia áll rendelkezésre.

Ha a The Human Upgrade című podcastom tízmilliós hallgatói táborába tartozol, vagy olvastad valamelyik korábbi könyvemet, ismerős lehet az öntudatlan cselekvések értelmezésére szolgáló (angolul) F betűs szavak keretrendszere. Ha mindez teljesen új és fura hangzású számodra, akkor először is isten hozott! És ne aggódj. Megvitatjuk az alapvető szavakat, mielőtt bemutatom az életedet átformáló eszközöket és technikákat. Ez a keretrendszer alapvető szerepet fog betölteni a fejlődésedben.

| Az alapvető fontosságú ötösfogat |

A mitokondriumok a sejtekben található apró szervecskék, a test „frontvonalának” döntéshozói. Valóságérzékelők, amelyekbe bakteriális szintű döntéshozatali módszerek vannak programozva. Bár elképesztően fontos szerep hárul rájuk, sajnos nem túl eszesek. Mégis ők döntik el, hova mennyi energia jusson. Az első számú feladatuk a félelemhez (fear) kötődik. Ha valami rád ijeszt, a mitokondriumok rávesznek, hogy menekülj, támadj vagy bújj el. Ez minden földi élőlény legelső ösztöne, és a tudatalattinkban állandóan ez a döntéshozatali folyamat zajlik le.

Ha a félelem ügye sikeresen rendeződött, következik a második szó: az étel (food), a mitokondriumok következő energiafelhasználási döntése. Ha meg tudsz enni valamit, minden falatot takaríts el belőle, különben éhen pusztulsz (mondja a félelmünk). Ezután lép működésbe a harmadik a termékenység (fertility), vagyis a szex. „Biztosítsd a faj fennmaradását párzással!” Nem a gyönyörszerzés a fő cél, hanem az emberi faj fennmaradása. A negyedik a barátok (friends), akik a társadalommal való kapcsolatunkat jelentik.

Ha maradt elég energiád a félelem, az étel és a szaporodás problémáinak rendezése után, a barátságokra összpontosíthatsz, a társadalom értékes tagjává válsz. Ilyenkor lesz kedved és lehetőséged segíteni másoknak: átsegíteni egy idős nénit az utcán, kávét venni egy idegennek, vagy általában mindent megtenni azért, hogy jobb emberré válj. De nem lesz időd a barátokra, ha kevés az energiád vagy állandóan stressz kínoz. Ha túlhajszolt vállalkozó, illetve szülő vagy, pontosan érted, miről beszélek.

Ha te tudod eldönteni, hol és hogyan szeretnéd felhasználni az energiádat, akkor tehetsz a céljaid megvalósulásáért, neked tetsző életet élhetsz. Ha minden energiádat felemészti a félelem és az étel kérdésének rendezése, nem tudsz fejlődni. A félelem rabságában élni különösen kellemetlen, és megöli az ember álmait. De meghackelhetjük ezt a folyamatot.

Ezzel el is érkeztünk a keretrendszer legújabb eleméhez. Örömmel jelentem be az ötödik szót: megbocsátás (forgiveness). A megbocsátás lenyűgöző áttöréseket hozhat. Nem azt értem alatta, hogy nézd el mások kellemetlen viselkedését, vagy hogy engedj vissza toxikus embereket az életedbe. El kell engedned a fájdalmat, hogy ne az befolyásolja, miként bánsz magaddal és másokkal. Ez a biohackelés valódi lényege. A fogyás nem jár feltétlenül szenvedéssel; ugyanezt a logikát követve a béke megleléséhez sem kell megőrülnöd.

| Hackeld meg a zent! |

Tizenöt éve, a gyermekeim születése előtt olvastam Dharma Singh Khalsa Meditation as Medicine című könyvét. Egész életemben éjjeli bagoly voltam, mégis érdekelt, hogy át tudom-e úgy programozni az agyamat, hogy pacsirtává váljak. Nagyjából tízéves korom óta hajnali 2:02-kor bújtam ágyba… legalábbis az alvásfigyelőim tanulsága szerint. Nem számított, hogy mi történt előtte a nap során, ez volt a természetes időpont. Emiatt cseppet sem meglepő módon nem tudtam időben felkelni; szégyelltem magam, a társadalom pedig a „lustaság” bélyegét ütötte rám. De kíváncsi voltam: meg lehet-e változtatni a természetes hajlamot, és éjjeli aktivitás helyett a korán kelésre áthangolódni?

Biztos hallottad már, ahogy valaki éjjeli bagolyként vagy pacsirtaként (korán kelőként) hivatkozik magára. Ezzel a kronotípusokra utalnak, a természetes hajlamukra az alvás időzítése terén. A közvélekedés szerint a kronotípus kőbe vésett tény, egész életedben vagy késő estig Netflixet nézel, vagy a felkelő nap fényében jógázol. Elkötelezett biohackerként ezt az elméletet is meg akartam cáfolni. Tizennyolc hónapon át hajnali 5-kor keltem. Arra számítottam, hogy a testem alkalmazkodni fog ehhez.

A Baylor Universityn működő Sleep Neuroscience and Cognition Laboratory (Alvás-, Neurotudományos és Kognitív Laboratórium) kutatásai feltárták, hogy a kronotípusunk rugalmasabb, mint korábban gondoltuk. A Chronobiology International hasábjain publikált tanulmányukban azt állapították meg, hogy bár a genetikai háttér valóban befolyásolja a nappal vagy éjszaka iránti természetes preferenciát, a szokások és a tudatos döntések átalakíthatják az alvási mintázatot.{1} Vagyis az éjjeli baglyokat nem csak a biológia szüli; a viselkedés és az életritmus szintén fontos tényező. A biológiai órád, az időbeosztásod és az egyéni szokásaid mind befolyásolják az alvás minőségét, az éberséget és a teljesítményt.

A kísérletem világosan észlelhető eredménnyel járt, bár nem épp úgy, ahogy reméltem. Tizennyolc hónapon át próbáltam pacsirtává válni, de kénytelen voltam feladni, mert a hatékonyságom, a boldogságom és a kreativitásom egyaránt megsínylette ezt az időszakot. Manapság azonban ismét korábban ébredek, napkelte környékén; iszom egy csésze Danger Coffeet, időnként hideg vízbe merülök, és húsz percig a szabadban maradok. Az ébredés időpontjának rögzítése nem vált be nálam, ezért az alvási szokásaimat formáltam át a környezetem átalakításával, és nem büntettem magamat azért, hogy éjjeli bagoly vagyok.

Javasolnám-e valakinek, hogy „képezze” magát pacsirtává, ha egyébként nem az? Nem. Javasolnám-e, hogy a fény és a napnak való kitettség szabályozásával könnyebbé váljon a reggeli ébredés? Igen, nagyon is. Javult az agyműködésem, és jelentősen növekedett a termelékenységem. De ha estébe nyúlóan fényes képernyőkre bámulsz és késői vacsorákban gondolkodsz, nem tudod megváltoztatni az alvási szokásaidat. A siker az idegrendszered és a tested által figyelembe vett tényezőktől és azok furcsa egymásra hatásától függ. Mikor sötétedett be? Mikor kezdett változni a hőmérséklet? Mikor szűnt meg az élelem bevitele? Ha minden stimmel, akkor elképesztő élmény lesz felkelni a reggeli meditációra. És ha nem? Ne erőltesd.

| Az agyszimfónia biohackelése |

A belső békéhez és a meditációhoz vezető út megkezdése előtt feltétlenül át kell tekintenünk az agyi állapotok tudományos hátterét. Az egyes területekről részletesebben is lesz szó a későbbiekben, de az alapokat érdemes most tisztáznunk.

Képzeld el, hogy az agyad egy összetett zenekar, amely különféle agyhullámokat állít elő. Ezek eltérő frekvenciájúak, ezeket hertzben (Hz) adjuk meg. A delta- (1–4 Hz), théta- (4–8 Hz), alfa- (8–12 Hz), béta- (13–37 Hz) és gamma- (38–100 Hz) hullámok mind eltérő szerepet játszanak a mentális és érzelmi egészségünkben. Az agyhullámok alkotta elektromos szimfónia határozza meg a különböző állapotainkat a stressztől kezdve az abszolút nyugalomig.

A delta-hullámok lassú és egyenletes óriások, a test regenerálódását segítő mély és gyógyító alvás kísérői. A delta-hullámokra az agy takarítójaként tekinthetünk, a nap során kialakult rendetlenséget söprik el, amíg az álmok birodalmában járunk. A théta-hullámok a könnyű alvás és meditáció közben figyelhetők meg, a kreativitásért és az intuícióért felelnek. Következzenek az alfa-hullámok. Az ellazult (éber, de nyugodt) állapotra jellemzők, hidat képeznek a tudatos és a tudatalatti között. Ha úgy tetszik, ez az agy „nyugi” üzemmódja.

A béta-hullámok akkor veszik át az uralmat, ha koncentrálunk, problémákat oldunk meg vagy aktívan gondolkodunk. A jó dolgoknál megszokott módon itt is fontos a mértékletesség. A túlzásba vitt gondolkodás stresszhez vezet. Végül, de nem utolsósorban a gamma-hullámok az agy magas frekvenciájú izgágái, amelyek a szellemi tevékenység csúcsán jelennek meg, fokozva a problémamegoldás, a tanulás és a memória hatékonyságát. A gamma-hullámok az agy titkos fegyverei, felpörgetik a gondolkodást. Az agyhullámok teremtik meg a tökéletes mentális harmóniát az egyes szellemi állapotok eléréshez, és zen mesterré vagy páratlanul hatékonnyá tesznek.

A „40 év zen” programban alkalmazott elképesztő technológia ezen agyi állapotok befolyásolására szolgál. Az EEG (elektroenkefalográfia), a Q-EEG (kvantitatív elektroenkefalográfia) és a neurofeedback csúcstechnológiájú karmesterként segít pontosan számszerűsíteni és vezényelni az agy teljesítményét. Ezek az eszközök teszik lehetővé a csapatunk számára, hogy nyomon kövesse és finomhangolja az agytevékenységet, megkönnyítve a kívánt nyugalmi vagy fókuszált állapot elérést. Ezen technológiák alkalmazásával az agy természetes önprogramozó képességét, az úgynevezett neuroplaszticitást fordítjuk a javadra.

A technológiai eszközök használatában szerzett rutinunk megkönnyíti az ideális szellemi állapot elérését. Az ebben a könyvben ismertetett eszközök és technikák hasonló transzformatív állapotok elérését szolgálják. Leghatékonyabb eszközünk, az újraindítási folyamat kalauzként szolgál számodra. Számtalan ügyfelünknek segített áttörést elérni, és bővebben is szó lesz róla a könyvben.

Az agytréning célzottabb törekvést jelent. Nem csak a testet lehet edzeni, hogy fizikailag csúcsteljesítményt nyújtsunk: az agytréninggel lenyűgöző szellemi állapotok érhetők el. A neurofeedback például valós idejű visszacsatolást ad az agytevékenységről, megkönnyítve annak finomhangolását és fejlesztését. Ez az újraindítási folyamattal együtt rendkívül hatékony lehet, fokozhatja a kognitív teljesítményt, csökkentheti a stresszt, és segíthet már-már játszi könnyedséggel elérni a belső béke állapotát.

A belső béke elérése egyszerre tudomány és művészet. A test természetes ritmusának megértéséről szól és a biológiai folyamatokkal összehangolt eszközök alkalmazásáról. Megtanulhatod, hogyan szabályozd a fénynek való kitettségedet, hogyan kell helyesen alkalmazni a meditációt, elmerülünk a légzési gyakorlatokban, elsajátítod a szexuális energiák hasznosítását, a biztonságos fájdalomkiváltás módszereit, felfedezzük a pszichedelika világát, és megtudod, hogyan hasznosíthatod az EEG és a neurofeedback legújabb eredményeit, valamint azt, hogyan kell elengedni és megbocsátani dolgokat.

Karnyújtásnyi távolságra került az önmagunk feletti teljes irányítás. A könyv emlékeztetni fog rá, hogy te és csakis te vagy a főnök. Gyakorlati stratégiákkal és alapvető igazságok feltárásával segít méltósággal és kitartással szembenézni az élet kihívásaival, hogy az lehess, akinek születtél.

{1} Blake K. Barley, Chenlu Gao, Taylor Luster, Abbye Porro, Mojgan Parizi-Robinson, Dena Quigley, Paul Zinke, and Michael K. Scullin, „Chronotype in College Science Students Is Associated with Behavioral Choices and Can Fluctuate Across a Semester,” Chronobiology International 40, no. 6 (2023): 710–24.